CELEX: 32015D1612
Language: ro
Date: 2015-09-23 00:00:00
Title: Decizia de punere în aplicare (UE) 2015/1612 a Comisiei din 23 septembrie 2015 de modificare a Deciziei 2008/961/CE privind utilizarea de către emitenții de valori mobiliare din țările terțe a standardelor de contabilitate naționale ale anumitor țări terțe și a standardelor internaționale de raportare financiară pentru întocmirea situațiilor financiare consolidate [notificat cu numărul C(2015) 6369] (Text cu relevanță pentru SEE)

25.9.2015   
            
            
               RO
            
            
               Jurnalul Oficial al Uniunii Europene
            
            
               L 249/26
            
         DECIZIA DE PUNERE ÎN APLICARE (UE) 2015/1612 A COMISIEI
   din 23 septembrie 2015
   de modificare a Deciziei 2008/961/CE privind utilizarea de către emitenții de valori mobiliare din țările terțe a standardelor de contabilitate naționale ale anumitor țări terțe și a standardelor internaționale de raportare financiară pentru întocmirea situațiilor financiare consolidate
   
      
         [notificat cu numărul C(2015) 6369]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2004/109/CE a Parlamentului European și a Consiliului din 15 decembrie 2004 privind armonizarea obligațiilor de transparență în ceea ce privește informația referitoare la emitenții ale căror valori mobiliare sunt admise la tranzacționare pe o piață reglementată și de modificare a Directivei 2001/34/CE (1), în special articolul 23 alineatul (4) al treilea paragraf,
   întrucât:
   
               (1)
            
            
               În conformitate cu articolul 23 din Directiva 2004/109/CE, emitenții din țări terțe pot fi exonerați de obligația de a întocmi situații financiare consolidate în conformitate cu Standardele internaționale de raportare financiară (IFRS) adoptate în Uniune în cazul în care principiile contabile general acceptate (GAAP) ale țărilor terțe respective prevăd cerințe echivalente. În vederea evaluării echivalenței GAAP ale țărilor terțe cu IFRS adoptate, Regulamentul (CE) nr. 1569/2007 al Comisiei (2) prevede o definiție a echivalenței și stabilește un mecanism pentru determinarea echivalenței GAAP ale țărilor terțe.
            
         
               (2)
            
            
               Este important să se evalueze eforturile depuse de țările care au adoptat măsuri pentru a asigura convergența standardelor lor contabile cu IFRS sau pentru a adopta IFRS. Prin urmare, Regulamentul (CE) nr. 1569/2007 ar trebui modificat pentru a se prelungi perioada de echivalență temporară până la 31 martie 2016.
            
         
               (3)
            
            
               Decizia 2008/961/CE a Comisiei (3) prevede că înaintea exercițiilor financiare care încep la 1 ianuarie 2015 sau la o dată ulterioară, emitenții din țările terțe sunt autorizați să își întocmească situațiile financiare consolidate anuale și semestriale în conformitate cu GAAP din India.
            
         
               (4)
            
            
               Guvernul Indiei și Indian Institute of Chartered Accountants (Institutul contabililor autorizați din India) s-au angajat public să adopte IFRS până la 31 decembrie 2011, cu obiectivul ca GAAP din India să fie în totalitate conforme cu IFRS până la data respectivă. Acest proces a suferit întârzieri. În octombrie 2014, Autoritatea Europeană pentru Valori Mobiliare și Piețe (ESMA) a prezentat Comisiei un raport asupra echivalenței GAAP din India. În raportul respectiv, ESMA a constatat că GAAP din India prezintă o serie de diferențe față de IFRS care, în practică, s-ar putea dovedi semnificative.
            
         
               (5)
            
            
               În martie 2014, Institutul contabililor autorizați din India a publicat o nouă foaie de parcurs pentru asigurarea convergenței GAAP din India cu IFRS. La 2 ianuarie 2015, Ministerul indian al întreprinderilor a anunțat publicarea unei foi de parcurs revizuite pentru punerea în aplicare a GAAP din India care vor fi convergente cu IFRS. Această foaie de parcurs prevede utilizarea obligatorie a GAAP din India, convergente cu IFRS, de către toate societățile cotate la bursă, pentru perioadele contabile care încep la 1 aprilie 2016 sau la o dată ulterioară. Cu toate acestea, există în continuare incertitudini cu privire la calendarul de punere în aplicare a unui sistem de raportare conform cu IFRS și la asigurarea respectării IFRS.
            
         
               (6)
            
            
               În consecință, este oportun să se prelungească perioada de tranziție până la 31 martie 2016, pentru ca emitenții din țări terțe să aibă posibilitatea să își întocmească, în Uniune, situațiile financiare anuale și semestriale în conformitate cu GAAP din India. Această perioadă suplimentară ar trebui să fie suficientă pentru a permite autorităților indiene să încheie procesul de convergență a GAAP din India cu IFRS.
            
         
               (7)
            
            
               Deoarece perioada de tranziție pentru care Decizia 2008/961/CE a acordat echivalență pentru GAAP din India s-a încheiat la 31 decembrie 2014, din motive de certitudine juridică, prezenta decizie ar trebui să se aplice începând cu 1 ianuarie 2015.
            
         
               (8)
            
            
               Prin urmare, Decizia 2008/961/CE ar trebui modificată în consecință,
            
         
               (9)
            
            
               Măsurile prevăzute de prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   La articolul 1 al treilea paragraf din Decizia 2008/961/CE, data de 1 ianuarie 2015 se înlocuiește cu data de 1 aprilie 2016.
   Articolul 2
   Prezenta decizie se adresează statelor membre.
   Prezenta decizie se aplică de la 1 ianuarie 2015.
   
      Adoptată la Bruxelles, 23 septembrie 2015
      
         
            Pentru Comisie
         
         Jonathan HILL
         
            Membru al Comisiei
         
      
   
   
      (1)  JO L 390, 31.12.2004, p. 38.
   
      (2)  Regulamentul (CE) nr. 1569/2007 al Comisiei din 21 decembrie 2007 de instituire a unui mecanism pentru determinarea echivalenței standardelor de contabilitate aplicate de emitenți de valori mobiliare din țări terțe, în conformitate cu Directivele 2003/71/CE și 2004/109/CE ale Parlamentului European și ale Consiliului (JO L 340, 22.12.2007, p. 66).
   
      (3)  Decizia 2008/961/CE a Comisiei din 12 decembrie 2008 privind utilizarea de către emitenții de valori mobiliare din țările terțe a standardelor de contabilitate naționale ale anumitor țări terțe și a standardelor internaționale de raportare financiară pentru întocmirea situațiilor financiare consolidate (JO L 340, 19.12.2008, p. 112).